SKRIFTLIG FORESPØRGSEL P-2144/99

af Hiltrud Breyer (Verts/ALE) til Kommissionen

(18. november 1999)

Om: Manglende kontrol med transport af heste til slagtning

I den seneste tid er der blevet sendt en lang række chokerende tv-dokumentarudsendelser om den dårlige behandling af heste til slagtning under transporten fra Østeuropa til Italien. Dyrenes lidelser kunne i det mindste begrænses, hvis der blev gennemført en ordentlig kontrol ved de tyske og italienske grænseovergange. I de fleste tilfælde har de lastvogne, som dyrene transporteres i, været undervejs i over 24 timer. Desuden respekteres allerede gældende direktiver om transport af dyr ikke i visse medlemsstater.

1. Vil Kommissionen sørge for, at kontrolmyndighederne kun tillader videretransport af heste, som læsses af vognen, fodres og vandes og sikres en hvilepause på 24 timer?

2. Er Kommissionen ikke enig i, at den ligegyldige og skødesløse holdning de italienske embedsmænd ved grænsen i Gorizien har er fuldstændig uacceptabel?

3. Hvornår vil Kommissionen tage sig sit ansvar for at føre tilsyn med anvendelsen af allerede eksisterende direktiver alvorligt og forhøje antallet af inspektører i Levnedsmiddel- og Veterinærkontoret til tolv (der er for øjeblikket kun én), således som det blev krævet af Rådet (landbrug) i juni 1995?

Samlet svar afgivet på Kommissionens vegne af David Byrne på skriftlige forespørgsler E-1991/99 og P-2144/99

(22. december 1999)

Kommissionen er bekendt med problematikken i forbindelse med dyrevelfærd, som blev afdækket i den tyske TV-udsendelse. Indberetninger fra Kommissionens veterinærtilsyn og klager fra forskellige dyreværnsorganisationer viser ligeledes, at der fortsat er problemer på dette område.

Når dyrene ankommer til Fællesskabets ydre grænse i en tilstand, som gør dem klart uegnede til videre transport, er det imidlertid den pågældende medlemsstat, der har pligt til at træffe de nødvendige foranstaltninger for at beskytte dyrenes velfærd ved at give dem den nødvendige pleje og opmærksomhed og en tilstrækkelig lang hvileperiode.

Hvad angår Kommissionens arbejde, har veterinærtilsynet foretaget flere tjenesterejser til Gorizia og Prosecco, hvor hestene normalt indføres på Fællesskabets område. Efter tjenesterejserne er der sendt detaljerede henstillinger til de italienske myndigheder, og der er konstateret visse forbedringer. Desværre viser nylige klager og billederne på tysk TV, at disse forbedringer muligvis ikke har været permanente.

Kommissionen er stadig i færd med at ansætte personale til tilsynet, og en række af de nye medarbejdere har som særligt ansvarsområde fået til opgave at overvåge gennemførelsen af de dyrevelfærdslove, der gælder i medlemsstaterne. Kommissionen er klar over, at forbrugerne tillægger dyrevelfærd stadig større betydning, og vil fortsat sørge for, at der blandt Kommissionens andre ansvarsområder rettes tilsvarende stor opmærksomhed mod dyrevelfærd.

Kommissionen er ved at gennemgå sagen og vil ikke tøve med om nødvendigt at indlede en procedure i henhold til EF-traktatens artikel 226 (tidligere artikel 169).

Kommissionen mener, at den mest effektive måde at skabe udbredte forbedringer i dyrevelfærdsnormerne på er at arbejde frem mod en international konsensus om emnet. Med henblik herpå vil Kommissionen på forhandlingsrunden i WTO (Verdenshandelsorganisationen) forsøge at sikre, at spørgsmålet om dyrevelfærd tages op på multilateralt plan.